ഉപനിഷത്തുകൾ/ഭിക്ഷുകോപനിഷദ്
ഭിക്ഷുകോപനിഷത് 
ഭിക്ഷൂണാം പടലം യത്ര വിശ്രാന്തിമഗമത്സദാ | 
തന്ത്രൈപദം ബ്രഹ്മതത്ത്വം ബ്രഹ്മമാത്രം കരോതു മാം || 

ഓം പൂർണമദഃ പൂർണമിദം
പൂർണാത് പൂർണമുദച്യതേ | 
പൂർണസ്യ പൂർണമാദായ
പൂർണമേവാവശിഷ്യതേ || 
ഓം ശാന്തിഃ ശാന്തിഃ ശാന്തിഃ || 

ഓം അഥ ഭിക്ഷൂണാം മോക്ഷാർഥിനാം
കുടീചകബഹൂദകഹംസപരമഹംസാശ്വേതി ചത്വാരഃ | 
കുടീചകാ നാമ ഗൗതമഭരദ്വാജയാജ്ഞവൽക്യവസിഷ്ട - 
പ്രഭൃതയോഽഷ്ടൗ ഗ്രാസാംശ്വരന്തോ 
യോഗമാർഗേ മോക്ഷമേവ പ്രാർഥയന്തേ | 
അഥ ബഹൂദകാ നാമ ത്രിദണ്ഡകമണ്ഡലുശിഖാ - 
യജ്ഞോപവീതകാഷായവസ്ത്രധാരിണോ 
ബ്രഹ്മർഷിഗൃഹേ മധുമാംസം വർജയിത്വാഷ്ടൗ 
ഗ്രാസാൻഭൈക്ഷാചരണം കൃത്വാ 
യോഗമാർഗേ മോക്ഷമേവ പ്രാർഥയന്തേ | 
അഥ ഹംസാ നാമ ഗ്രാമ ഏകരാത്രം നഗരേ പഞ്ചരാത്രം
ക്ഷേത്രേ സപ്തരാത്രം തദുപരി ന വസേയുഃ |  
ഗോമൂത്രഗോമയാഹാരിണോ നിത്യം ചാന്ദ്രായണപരായണാ
യോഗമാർഗേ മോക്ഷമേവ പ്രാർഥയന്തേ | 
അഥ പരമഹംസാ നാമ സംവർതകാരുണിശ്വേതകേതുജഡഭരത - 
ദത്താത്രേയശുകവാമദേവഹാരീതകപ്രഭൃതയോഽഷ്ടൗ
ഗ്രാസാംശ്വരന്തോ 
യോഗമാർഗേ മോക്ഷമേവ പ്രാർഥയന്തേ | 
വൃക്ഷമൂലേ ശൂന്യഗൃഹേ ശ്മശാനവാസിനോ വാ
സാംബരാ വാ ദിഗംബരാ വാ | 
ന തേഷാം ധർമാധർമൗ ലാഭാലാഭൗ
ശുദ്ധാശുദ്ധൗ ദ്വൈതവർജിതാ സമലോഷ്ടാശ്മകാഞ്ചനാഃ
സർവവർണേഷു ഭൈക്ഷാചരണം കൃത്വാ സർവത്രാത്മൈവേതി പശ്യന്തി | 
അഥ ജാതരൂപധരാ നിർദ്വന്ദ്വാ നിഷ്പരിഗ്രഹാഃ
ശുക്ലധ്യാനപരായണാ ആത്മനിഷ്ടാഃ പ്രാണസന്ധാരണാർഥേ
യഥോക്തകാലേ ഭൈക്ഷമാചരന്തഃ ശൂന്യാഗാരദേവഗൃഹ - 
തൃണകൂടവൽമീകവൃക്ഷമൂലകുലാലശാലാഗ്നിഹോത്രശാലാനദീപുലിന - 
ഗിരികന്ദരകുഹരകോടരനിർഝരസ്ഥണ്ഡിലേ തത്ര ബ്രഹ്മമാർഗേ
സമ്യക്സമ്പന്നാഃ ശുദ്ധമാനസാഃ പരമഹംസാചരണേന
സംന്യാസേന ദേഹത്യാഗം കുർവന്തി തേ പരമഹംസാ നാമേത്യുപനിഷത് || 

ഓം പൂർണമദഃ പൂർണമിദം
പൂർണാത് പൂർണമുദച്യതേ | 
പൂർണസ്യ പൂർണമാദായ
പൂർണമേവാവശിഷ്യതേ || 
ഓം ശാന്തിഃ ശാന്തിഃ ശാന്തിഃ || 

ഇതി ഭിക്ഷുകോപനിഷത്സമാപ്താ || 
ഉപനിഷത്തുകൾ